দেশের ৬৩ দল বদলু বিধায়ক, বিজেপিতে ২২

নয়া দিল্লি: বিজেপির (Bjp) বিরুদ্ধে নানা কৌশলে দল ভাঙানোর অভিযোগ প্রায় সব রাজনৈতিক দলের। বিজেপিকে বিরোধীরা ওয়াশিং মেশিন বলে নিয়মিত আক্রমণ শানায়। বৃহস্পতিবার অ্যাসোশিয়েশন অফ ডেমক্র্যাটিক রিফর্মস এবং ন্যাশনাল ইলেকশন ওয়াচ দেশের মোট ৪০৯২ জন বিধায়কদের সম্পর্কে যে বিস্তারিত তথ্য প্রকাশ করেছে তাতে দেখা যাচ্ছে দল বদলের ক্ষেত্রে বিজেপিতেই গিয়েছেন সব থেকে বেশি সংখ্যক বিধায়ক।

এই মুহূর্তে দেশে ক’টি সব রাজ্য এবং কেন্দ্র শাসিত অঞ্চল মিলিয়ে মোট বিধায়কের সংখ্যা ৪০৯২ জন। এই ৪০৯২ বিধায়কের মধ্যে ৬৩ জন সিটিং এমএলএ বা এমন বিধায়ক রয়েছেন যারা দল বদল করেছেন। ৬৩ জনের মধ্যে বিভিন্ন রাজ্যের ২২ জন বিধায়ক অন্য দল ছেড়ে এসেছেন বিজেপিতে। কংগ্রেসে এসেছেন ১০ জন। তৃণমূল কংগ্রেসে ৫ জন, আরজেডি এবং জেডিইউতে ৪ জন করে, শিবসেনায় যোগ দিয়েছেন ২ জন। বাকিরা বিভিন্ন ছোট দল থেকে অন্য ছোট দলে যোগ দিয়েছেন।

আরও পড়ুন: আরজি কর মামলার তদন্তে এবার চার নার্সকে তলব সিবিআইয়ের

অ্যাসোশিয়েশন অফ ডেমক্র্যাটিক রিফর্মস এবং ন্যাশনাল ইলেকশন ওয়াচএর রিপোর্টে বলা হয়েছে, সব থেকে বেশি দল বদলু বিধায়ক রয়েছেন বিহার বিধানসভায়। সংখ্যাটা ১৫ । দ্বিতীয় তেলাঙ্গানা। তেলাঙ্গানা বিধানসভায় রয়েছেন ১০ জন দল বদল করা বিধায়ক। ৮ দল বদল বিধায়ক নিয়ে তৃতীয় স্থানে গোয়া। এর পর পশ্চিমবঙ্গে ৭, মণিপুর, মেঘালয়ে ৫, পঞ্জাবে ৩, রাজস্থান, কর্নাটক, আসমে ২ এবং কেরালা, মধ্যপ্রদেশ, সিকিম এবং নাগাল্যান্ডে ১ জন করে দল পাল্টানো বিধায়ক রয়েছেন এই মুহূর্তে।